《紫姑仙为诗索和因用其韵赠范法官》
宋代·翁溪园

五云楼阁阆风高，玉女轻轻月下敲。
軿御为人催凤驾，功名报我在螭坳。
寒灰草出千言妙，爇烬诚由一念交。
何事赋诗徵速和，一吟聊解子云嘲。
范君仙吏术何高，欲祷灵扃只一敲。
借箸立谈神斡运，画灰成字势盘坳。
三钱舞卜堪为侣，五斗师来可缔交。
神力也须人力附，寄言诗将莫轻嘲。

作者简介：翁溪园（生卒事迹均不详），宋朝文人，贾似道时人。